kansanedustaja Pauli Aalto-Setälä

Rymättylä 10.6.2023

Hyvä juhlakansa, sillin, uuden perunan ja saaristomeren ystävät!

Minulle on päivänselvää, että juuri Rymättylä julistaa silli- ja perunakesän avatuksi.

Sillinjalostus aloitettiin Röölässä jo neljäkymmentäluvulla. Ensimmäiset ja parhaat uudet perunat tulevat aina täältä ja tuossa vieressä on tänä päivänäkin Suomen ainoa sillijalostustehdas ja Sillimuseo Dikseli vierekkäin.

Tänne on katettu paitsi silliperinne ja traditio myös ruoka nälkäisten pöytään.

Olin muuten paikalla myös 1990 kuvaamassa MTV:lle sillilaivan saapumista tuohon. Silloin en vielä tiennyt edustavani Saaristomerta ja Varsinais-Suomea parlamentissa Helsingissä ja vielä asuvani täällä.

Olen Rymättylästä ja Saaristomerestä ylpeä joka päivä.

Vain varsinaissuomalainen vaatimattomuuteni estää kertomasta kuka nykypoliitikoista on hallitseva silakanperkuumestari.

Vaikka peruna ja silli maistuvat edelleen on meillä haasteita edessä. Yrittäjien elämä on käynyt ahtaaksi, kalastajien määrä vähenee ja meremme on sairas. Suomen kalasaaliista reilusti yli puolet on silakkaa ja kilohailia. Tästä vain muutama prosentti myydään tuoreena tai jalostettuna ihmisravinnoksi. Suurin osa menee kalajauhotehtaalle ja rehuksi. Lisäksi rehevöityminen Itämeren kaikilla rannoilla jatkuu ja on pahimmillaan Saaristomerellä.  Se vaikuttaa suoraa kalakantojen tilaan ja esimerkiksi silakan kokoon ja määrään.

Itämeri ei saastu itsekseen, rannikkovesien saastuminen on ihmisen aiheuttamaa, jota ilmastonmuutos entisestään pahentaa. Jokainen meistä on riippuvainen merestä, ainoasta mikä meillä on.

Olen eduskunnassa puolustamassa Suomea, yrittäjiä ja Saaristomerta. Yhtä aikaa. Saisinko kertoa, mitä sinä voisit näiden eteen tehdä.

1. Älä käytä aikaa syyllisten etsimiseen. Kilvoitellaan mieluummin teoilla kuin uhriutumalla tai paremmuudella.

Saaristomeri tarvitsee lisää kalastajia ja yrityksiä, matkailu- ja ruoka-aittana meremme on korvaamaton.

2. Kalasta ja syö suomalaista Itämeren kalaa, esimerkiksi silakkaa tai sen rasvaisempaa valtameren kaveria silliä.

Kalan syöminen merestä on yksi keino fosforin poistamiseen merestä

3. Älä roskaa ja lisää muovikuormaa.

4. Lisäksi meidän tulee kieltää rahtialusten jätevesien ja pilssivesin lasku mereemme ja tähdätä ravinneneutraaliin Varsinais-Suomeen. Ravinteet kuuluvat kiertoon tai ne pitää sitoa peltoon. Ei mereen mitään mitä sinne ei kuulu. Keinoja on useita, kipsistä, rakennekalkkiin ja maanmuokkaukseen.

Lupaan tehdä tässä työssä oman osuuteni, käsi ylös ketkä lupaavat tehdä omansa!

On kunnia julistaa silli- ja perunakesä näin avatuksi.

Ja ps. Muistakaa käyttää pelastusliivejä.